WP: Do nedokazivih steroida - bez recepta! (6/12/02) - 2002-12-06
Dva nova derivata testosterona ne daju se dokazati trenutnim metodama testiranja na nedozvoljene steroidne pripravke
Dva nova preparata steroida, koja se uopće ne mogu detektirati trenutnim metodama testiranja na zabranjene steroidne pripravke, prodaju se u Sjedinjenim Državama u svakoj ljekarni, bez recepta - piše Washington Post. Kompanije koje proizvode te preparate zaobilaze zakonske propise o prodaji steroida, reklamirajući ih kao prehrambene nadomjestke. Kako piše Washington Post, takva praksa razgnjevila je ne samo sportske, nego i vladine dužnosnike, jer je američki Kongres još 1990. zabranio prodaju bez recepta svih steroida. Dva nova preparata, - oba derivati testosterona -, tada još nisu bila poznata. New York Times piše da su američki javnozdravstveni djelatnici sučeljeni s misterijom glede zaraza koje izbijaju na velikim brodovima za turistička krstarenja. Virus koji se smatra uobičajenim i koji se i ranije pojavljivao, nikada, međutim, nije u tako kratko vrijeme pogodio toliko putnika na ovim plovećim luksuznim hotelima. Uključujući i posljednji pogođeni brod, ukupno ih je četiri imalo epidemije u posljednja dva mjeseca, a oboljelo je gotovo tisuću putnika - višestruko više nego ikada ranije. Za sada, epidemiolozi predmnijevaju, kako piše New York Times, da je glavni uzrok tako visoke stope zaraze kratko vrijeme između dva krstarenja, - ponekad samo par sati u kojima se izmijene putnici sa završenog krstarenja s onima koji tek kreću. Upozorava se također i na činjenicu da osoblje često radi i dok je bolesno, a ni putnici ne vole provesti krstarenje u krevetu, u kabini, pa se tako zaraza širi mnogo lakše, nego u uvjetima svakodnevnog života na kopnu. I, za kraj - jedna glazbena tema iz Christian Science Monitora. Opera stiže na Broadway, tradicionalno uporište mjuzikla, piše ovaj bostonski list. Radi se o Pučinijevoj "La Boheme", u režiji trenutno velikog imena na polju glazbenog filma, Baza Luhrmana, pod čijom je redateljskom palicom stvoren film "Moulin Rouge". U Luhrmanovoj verziji, protagonisti likova u "La Boheme" su mladi, - svi u dvadesetim godinama -, baš kao što to predviđa i libreto te opere. Kritičari kažu da u to ime malo pati kvaliteta glasova, - koji svoj vrhunac postižu uglavnom u tridesetim godinama -, ali zato protagonisti dobro glume i dobro izgledaju. Pretpremijerno prikazivanje "La Boheme" u San Franciscu doživjelo je velik uspjeh - u publici je sjedila mladež koju se inače nikada ne vidi na opernim izvedbama. A, kako piše Monitor, citirajući redatelja Baza Luhrmana, to je gotovo najvažnije - opera treba odgajati nove generacije publike.